1 Να αναφέρετε ονομαστικά τα είδη συμβάσεων μεταξύ τουριστικών γραφείων και ξενοδοχείων. 

Μεταξύ τουριστικών γραφείων και ξενοδόχων υπογράφονται τρία κυρίως είδη συμβάσεων, ήτοι: 1) Guarantee ή Commitment, 2) Allotment, 3) On Request.
2) Τι είναι οι Διμερείς αεροπορικές συμφωνίες; 
Διμερείς αεροπορικές συμφωνίες ή αλλιώς Bilateral air agreements ονομάζονται οι επίσημες συμφωνίες μεταξύ δύο συμβαλλόμενων κρατών, οι οποίες ρυθμίζουν τα αμοιβαία δικαιώματα αεροπορικής εκμετάλλευσης που εκχωρεί το ένα κράτος στο άλλο και περιλαμβάνουν τόσο διοικητικούς όσο και οικονομικούς όρους.
 3) Αναφέρατε συνοπτικά τον ρόλο της «Υ.Π.Α».

Η Υπηρεσία Πολιτικής Αεροπορίας (Υ.Π.Α.) είναι δημόσια υπηρεσία του Υπουργείου Υποδομών και Μεταφορών και ο ρόλος της είναι να οργανώνει, να αναπτύσσει και να ελέγχει το σύστημα αερομεταφορών της χώρας, καθώς και να μελετά και να διατυπώνει εισηγήσεις προς τον αρμόδιο υπουργό για τη διαμόρφωση της πολιτικής στις αερομεταφορές. Συγκεκριμένα μεριμνά για την οργάνωση του Εθνικού Εναέριου Χώρου, ιδρύει και λειτουργεί αερολιμένες, διενεργεί έλεγχο καταλληλότητας σε αεροσκάφη και πληρώματα, εκδίδει ή αναγνωρίζει πιστοποιητικά πτητικής ικανότητας αεροσκαφών, διενεργεί αερολιμενικό έλεγχο κτλ.
4) Να αναφέρετε πέντε (5) κύριους παράγοντες, που δημιουργούν τον μαζικό τουρισμό. 

Ο μαζικός τουρισμός εντατικοποιήθηκε ιδιαίτερα μετά τη δεκαετία του 1970, ως αποτέλεσμα παραγόντων όπως: 
1) Η θεσμοθέτηση της υποχρεωτικής άδειας των τουλάχιστον δύο 2 εβδομάδων κατά τη διάρκεια του καλοκαιριού καθώς και η παροχή του επιδόματος αδείας.

2) Η αύξηση των εισοδημάτων των εργαζομένων. 
3) Η ανάπτυξη των μέσων μεταφοράς και κυρίως η δημιουργία των πτήσεων charter, που πρόσφεραν ασφαλή, άνετη, οικονομική και γρήγορη μετακίνηση.
4) Η διεύρυνση του ηλικιακού φάσματος όσων ταξιδεύουν.

5) Η είσοδος στην τουριστική αγορά ανθρώπων που παλαιότερα δεν είχαν αυτή τη δυνατότητα (οικονομικά ασθενών, ατόμων με αναπηρίες κ.ά.)

6) Η μετατροπή των ταξιδιών από τους επιχειρηματίες του τουρισμού σε εμπορικό προϊόν, με σκοπό τη μεγιστοποίηση του οικονομικού κέρδους μέσω της αύξησης του αριθμού των τουριστών.
5) Ποιοι είναι οι παράγοντες, που συντέλεσαν στην ανάπτυξη ταξιδιών; 

1) Η βελτίωση του βιοτικού επιπέδου των ατόμων.

2) Το δικαίωμα της αδείας. 

3) Η ανάπτυξη των Μέσων Μαζικής Μεταφοράς, που προσέφερε μεγαλύτερη ταξιδιωτική ασφάλεια, ταχύτητα και άνεση στην μετακίνηση. 

4) Η ραγδαία εξέλιξη των Μέσων Μαζικής Ενημέρωσης και Επικοινωνίας, που προσέφερε εύκολη και γρήγορη διακίνηση της πληροφορίας.

5) Η εξοικονόμηση περισσότερου ελεύθερου χρόνου, ως αποτέλεσμα της βελτίωσης της συνθηκών εργασίας, της αλλαγής του τρόπου ζωής, της τεχνολογικής επανάστασης και των νέων μεθόδων παραγωγής. 

6) Η παγκόσμια εξάπλωση των τουριστικών γραφείων και των tour operators με οργανωμένα προγράμματα σε χαμηλές τιμές. 

7) Οι κοινωνικές συνθήκες.

8) Η κατάργηση αρκετών οικονομικών και νομικών ελέγχων. 

9) Η δημιουργία παγκόσμιων και διεθνών οργανισμών, που προώθησαν ή προστάτευσαν την ανάπτυξη της παγκόσμιας τουριστικής βιομηχανίας και την ιδέα της ελεύθερης μετακίνησης των ατόμων. 
